Video: Só help AVBOB kliënte in pandemietyd(Foto: Unsplash) Die begrafnisondernemersgroep AVBOB het op nasionale vlak 145% meer begrafnisse in Januarie uitgevoer tydens die piek van die tweede golf van die Covid-19-pandemie in vergelyking met Januarie verlede jaar. Verder was dit ook 41% meer begrafnisse as in Julie verlede jaar toe die pandemie plaaslik die piek van die eerste golf bereik het. Pieter van der Westhuizen, AVBOB se Hoofbestuurder: Begrafnisdiens, sê dit het ŉ ingrypende impak op die groep se dagtake sedert April verlede jaar gehad. Hy het in ŉ video-onderhoud met Maroela Media gesê die manier waarop begrafnisse waargeneem word, moes in ŉ stadium bykans elke drie weke verander om by nuwe regulasies weens Covid-19 aan te pas. “Nie net moes AVBOB onmiddellik meer mense aanstel en oplei nie, maar ons het vragskeephouers in verkoelde bergingsgeriewe omskep. Ons het selfs by sommige takke motorhuise in dié soort geriewe verander met die tweede golf van Covid-19-gevalle in Januarie,” verduidelik hy. Die dood van ŉ geliefde is ŉ moeilike en hartseer tyd in enige familie se lewe, selfs onder die beste omstandighede. Van der Westhuizen sê te midde van streng regeringsprotokolle en regulasies om die verspreiding van die virus te help bekamp, moes AVBOB ook nog maniere vind om die beste diens aan hulle kliënte in die tyd te bied. “Ons kan ongelukkig nie mense se versoeke toestaan om hulle geliefdes te was of aantrek nie en dit was dikwels moeilik om die kultuurverandering oor te dra. Daar kon ook nie meer soveel geliefdes by die ondernemer of begrafnis self wees om afskeid te neem nie en terwyl kerke in die strenger inperkingstyd gesluit was, het ons selfs lodges genader om ŉ plek te verskaf vir die samekoms na ŉ diens.” In die moeilike tyd het AVBOB ook die finansiële impak van die pandemie versag deur gratis dienste ten bedrae van R260 miljoen, van Julie verlede jaar tot Januarie vanjaar, aan polishouers te verskaf. “Dit het ŉ gratis kis ingesluit, asook die reël en uitvoer van die begrafnis, gratis vervoer van die oorledene binne ons landsgrense. Ons het ook R2 500 se kontant aan polishouers verskaf wat hulle kon gebruik vir uitgawes wat vir die begrafnis aangegaan word. “AVBOB het ook ŉ verdere R12 miljoen gespandeer aan persoonlike beskermende toerusting, wat ons gratis aan ons kliënte verskaf het met elke begrafnis. “Dit is ŉ voordeel wat tot einde Maart beskikbaar is. Sou die pandemie voortduur, sal ons dit waarskynlik vir ŉ langer periode verskaf.” Kyk die video van die onderhoud hier: